มันนี่ทูเดย์
แมนูไลฟ์จับมือดีบีเอส ทำแบงก์แอสชัวรันส์ 15 ปี
16 เม.ย. 2558

แมนูไลฟ์จับมือดีบีเอส ทำแบงก์แอสชัวรันส์ 15 ปี
บริษัท แมนูไลฟ์ ไฟแนลเชียล เอเซีย ลิมิตเต็ด ได้ประกาศบรรลุข้อตกลงพิเศษระยะเวลา 15 ปี กับธนาคาร ดีบีเอส สิงคโปร์ สำหรับการจัดจำหน่ายทางธนาคารใน 4 ตลาดหลักเอเชีย คือ สิงคโปร์ ฮ่องกง จีน และอินโดนีเซีย ครอบคลุมลูกค้ากว่า 6 ล้านราย ทั้งรายย่อย ลูกค้าบริหารความมั่งคั่ง รวมถึงธุรกิจขนาดกลางและขนาดย่อม (เอสเอ็มอี) ซึ่งจะสามารถเข้าถึงบริการผ่านทางเครือข่ายธนาคารกว่า 200 สาขา และพนักงานขายกว่า 2,000 คน รวมถึงธุรกรรมทางช่องทางอื่นๆ ทั้งทางอินเทอร์เน็ตและทางโทรศัพท์มือถือ โดยแมนูไลฟ์จะจ่ายค่าสัญญาส่วนแรกให้กับดีบีเอสเป็นเงินจำนวน 1,200 ล้านเหรียญสหรัฐ คาดว่าข้อตกลงนี้จะส่งผลดีต่ออัตรากำไรต่อหุ้น (EPS) ในปี 2560 สำหรับค่าสัญญาส่วนแรกนี้จะส่งผลทำให้อัตราความคงอยู่ต่อเงินทุนของแมนูไลฟ์ตามข้อกำหนดของผู้ควบคุมลดลงประมาณ 10 จุด โดยจะมีผลก่อนหรือภายในวันที่ 1 ม.ค. 2559 นี้
กฟก.จับมือ 3 แบงก์ดันบิลเพย์เมนต์
สำนักงานกองทุนฟื้นฟูและพัฒนาเกษตรกร (กฟก.) ลงนามบันทึกความร่วมมือการให้บริการระบบบิลเพย์เมนต์ ของธนาคารเพื่อการเกษตรและสหกรณ์การเกษตร (ธ.ก.ส.) ธนาคารกรุงไทย และธนาคารกรุงเทพ แก่เกษตรกรสมาชิกกองทุนฟื้นฟูและพัฒนาการเกษตรกร เพื่อให้ความสะดวกและรวดเร็วในการรับชำระหนี้ของเกษตรกร และเพิ่มประสิทธิภาพในด้านการให้บริการแก่สมาชิกกองทุนฟื้นฟูและพัฒนาเกษตรกรที่ได้รับการชำระหนี้แทนแล้วกว่า 2.8 หมื่นราย คิดเป็นเงินราว 5,800 ล้านบาท